1N badenw, aw minw lanin be an Matigi Yezu Krista nɔɔrɔtigi la, aw kana mɔgɔw woloma k'u fisaya ɲɔgɔn ye. 2Ni mɔgɔ fila nana don aw cɛma aw ka lajɛnyɔrɔ la, ni dakamana fani be kelen kaan na, ni sanu donnin b'a bolo, k'a sɔrɔ dɔ nin ka faniw faranfarannin lo, 3n'aw y'aw janto dakamana fanitigi la k'a fɔ a ye ko a ka na sigi yɔrɔɲuman na, k'a fɔ fantan nin ye ko a ka lɔ sanfɛ, walima ko a ka sigi duguma aw seen kɔrɔ, 4n'aw y'o kɛ, aw ma wolomani kɛ wa? Aw be mɔgɔw bɔ ɲɔgɔn na ni ŋaniyajugu ye. 5N badenw, aw minw koo ka di ne ye, aw ye mɛnni kɛ, minw be jati fantanw ye diɲɛ kɔnɔ, Ala m'u woloma k'u kɛ fɛntigiw ye lanaya la, ani k'u ladon a ka masaya la wa? A tun y'a daa di a kanubagaw ma min la. 6Nga aw kɔni, aw be fantanw le dɔgɔya. Nafolotigiw le t'aw tɔɔrɔ k'aw minɛ ka taga n'aw ye faamaso wa? 7U b'aw wele ni tɔgɔɲuman min ye, olu le te o cɛnbagaw ye wa? 8Sariya min fɔra Masa Ala ka kuma na ko: «E k'i tɔɲɔgɔn kanu i n'a fɔ i yɛrɛ.» N'aw b'o bato, o tuma na, aw ka kɛwali ka ɲi. 9Nga n'aw be wolomani kɛ ka mɔgɔw fisaya ni ɲɔgɔn ye, aw be hakɛ kɛ, Ala ka sariya b'aw minɛ bari aw m'a bato. 10Ni min ye sariya kelen cɛn, o tigi ye sariya bɛɛ le cɛn, hali n'a ye tɔ nunu bɛɛ bato. 11Bari min y'a fɔ ko: «I kana kakalaya kɛ,» ale lo y'a fɔ fana ko: «I kana mɔgɔ faga.» Ayiwa, e te kakalaya kɛ, nga i be mɔgɔ faga, sariya y'i minɛ. 12Sariya min b'aw hɔrɔnya, aw bena kiti ka kɛɲɛ n'o le ye. O kama, aw kumacogo n'aw ka kɛwaliw ka bɛn o ma. 13Bari mɔgɔ min te makari tɔw la, kiti tigɛlon na, Ala fana tena makari o tigi la. Nga minw be makari, olu te siran kiti ɲa. 14N badenw, ni mɔgɔ dɔ y'a fɔ ko ale jigi be Ala kan, k'a sɔrɔ o te ye a ka kɛwaliw la, a be mun ɲa sa? O jigi nin be se k'a kisi wa? 15N'aw balimacɛ dɔ, walima aw balimamuso dɔ fari lakolon lo, ni bii dumuni fana t'a fɛ, 16n'aw dɔ y'a fɔ a ye ko: «Taga hɛrɛ la, Ala k'i dɛmɛ,» k'a sɔrɔ a mako be fɛɛn min na, aw m'o d'a ma, aw ye duba min kɛ, o be mun ɲa sa? 17Ayiwa, ni min ko ale jigi be Ala kan, k'a sɔrɔ o te ye a ka kɛwaliw la, o jigi nin ye fuu ye. 18O la, dɔ be se k'a fɔ ko: «I ko i jigi be Ala kan, ne kɔni be kɛwaliɲumanw le kɛ. E k'i jigi yira ni kɛwali niin t'a la, ne bena n ta yira ni kɛwali ye.» 19I lanin b'a la ko Ala ye kelenpe ye kɛ! O ka ɲi. Jinaw fana lanin b'o la, u be siran fɔɔ ka yɛrɛyɛrɛ. 20Naloman! K'a fɔ ko i jigi be Ala kan k'a sɔrɔ o te ye i ka kɛwaliw la, i b'a fɛ k'a lɔn k'o ye fuu ye wa? 21An bɛma Ibrayima ta filɛ kɛ. A y'a dencɛ Isiyaka di Ala ma sarakabɔyɔrɔ kan minkɛ, o la, Ala y'a jati mɔgɔtilennin ye a ka kɛwali kosɔn. 22I y'a ye wa? A jigi tun be Ala kan, a fana tun ye kɛwaliw kɛ. A ka kɛwaliw y'a yira ko a jigi dafanin lo. 23O la, min fɔra Ala ka kuma na, o kɛra tiɲɛ na ko: «Ibrayima lara Ala la, o kosɔn, Ala y'a jati mɔgɔtilennin ye,» k'a wele ko a tericɛ. 24Aw m'a ye wa? Mɔgɔ ka kɛwaliɲumanw le b'a to Ala b'a jati mɔgɔtilennin ye. Jigi koo dama tɛ. 25O cogo kelen na, Ala ye kakalamuso Araabu jati mɔgɔtilennin ye a ka kɛwali kosɔn. Bari a ye Isirayɛli ka cidenw ladon ka sɔrɔ ka sira wɛrɛ don u seen kɔrɔ. 26Ayiwa, ni mɔgɔ nii bɔra, a be kɛ suu ye cogo min na, o cogo kelen na, n'i ko i lanin be Ala la k'a sɔrɔ o te ye i ka kɛwaliw la, o fana ye jigifu ye.
Copyright
Learn More
dyu_Latn zho_Hant eng_Latn